PTT รุกแผนลงทุนปิโตรเลียมขั้นปลาย 5 ปีเน้นใน ปท.มองราคาน้ำมันยังต่ำ
PTT ยังเดินหน้าแผนลงทุนปิโตรเลียมขั้นปลายทั้งสายโรงกลั่นน้ำมันและปิโตรเคมี รวมถึงธุรกิจน้ำมัน ภายใต้งบลงทุนช่วง 5 ปี (ปี 58-62) รวม 2.5 แสนล้านบาท
2 เม.ย. 2558

บริษัท ปตท. จำกัด (มหาชน) หรือ PTT ระบุว่า บริษัทยังเดินหน้าแผนลงทุนปิโตรเลียมขั้นปลายทั้งสายโรงกลั่นน้ำมันและปิโตรเคมี รวมถึงธุรกิจน้ำมัน ภายใต้งบลงทุนช่วง 5 ปี (ปี 58-62) รวม 2.5 แสนล้านบาท
โดยยังคงเน้นการลงทุนในประเทศเป็นหลัก ขณะที่มองหาโอกาสลงทุนต่างประเทศเพิ่มเติม เพื่อรองรับการขยายงานและจัดหาวัตถุดิบป้อนเข้ากระบวนการผลิตปิโตรเคมีในอนาคต หลังปริมาณก๊าซธรรมชาติในอ่าวไทยเริ่มลดลง
ขณะที่มองราคาน้ำมันดิบในช่วง 5 ปีจากนี้จะเป็นขาขึ้นจากที่อยู่กว่า 50 เหรียญสหรัฐ/บาร์เรล แต่คาดยังไม่กลับไปเคลื่อนไหวสูงกว่า 100 เหรียญสหรัฐ/บาร์เรลได้เร็วนัก เนื่องจากปริมาณการผลิตยังสูงกว่าความต้องการใช้
ทั้งนี้ ประเมินว่าราคาน้ำมันที่ไต่ระดับขึ้นจากปลายปีที่แล้วจะทำให้กลุ่มธุรกิจโรงกลั่นน้ำมันมีกำไรจากสต็อกในไตรมาส 1/58 และทั้งปีนี้ด้วย